35 нче дәрес
Тема: Исемнәрнең тартым белән төрләнеше
Дәреснең  максаты:
1. Белем бирү максаты – Укучыларның исем темасы буенча алдагы дәресләрдә өйрәнгән белемнәрен искә төшерү, исемнәрнең тартым белән төрләнеше турында мәгълүмат бирү;

2. Фикер сәләтен үстерү максаты – Укучыларның тартым кушымчаларын сөйләмдә дөрес куллану күнекмәләрен булдыру, логик фикерләү сәләтен, мөстәкыйльлекләрен, иҗади активлыкларын һәм танып-белүне үстерүгә ярдәм итү;

3. Тәрбияви максат -  Туган җиргә, әти-әниләргә ихтирамлылык, тырышлык серләрен  тәрбияләү.
Җиһазлау: компьютер, проектор, экран, тема буенча презентация, кагыйдәләр, “Тартым кушымчалары” таблицасы, карточкалар, татар теле дәреслеге.
Дәреслек: Ч.М.Харисова, Н.В. Максимов, Р. Р. Сәйфетдинов. Татар теле: татар телендә  төп гомуми белем бирү мәктәбенең 5 нче сыйныфы өчен дәреслек– Казан:Тат. Кит. нәшрияты, 2015.
.

Дәрес барышы:

I.Оештыру өлеше:

  Максат. Укучыларның игътибарын дәрескә юнәлтү, аларда уңай эмоциональ  халәт тудыру.    (Слайд 2)
Укытучы: Исәнмесез! Хәерле көн!

Укучылар:

- Хәерле көн миңа,

Хәерле көн сиңа,

Хәерле көн сезгә,

Хәерле көн барыбызга!

Укытучы: Хәлләрегез ничек?

- Кояшлы иртә кебек,

Тукай телен, анам телен,

Өйрәнергә дип килдек.

Укытучы: Бик яхшы! Укучылар, бүген безне дәрестә күп эшләр көтә. Игътибар белән тыңлап – җавап бирсәгез, барыгыз да “4"ле һәм “5"леләр алырсыз дип ышанам.
      II.Актуальләштерү.
1.Өй эшләрен тикшерү.

2.“ Исем” темасы буенча өйрәнелгән материалны искә төшерү.
Укытучы: Исем турында белгәннәребезне искә төшерик
(Слайд 3)

("Исем"нең грамматик категорияләрен күрсәтү).
 1) Кем? Нәрсә?
2) Ялгызлык - уртаклык исемнәр.
3) Берлек - күплек саны.
4) Килешләр белән төрләнә.
Укытучы: татар телендә кем? соравын кайчан кулланабыз?

Көтелгән җавап: Татар телендә кешеләр генә кем? соравына җавап бирә.
Укытучы: Ә рус телендә ничек?
Көтелгән җавап: Рус телендә барлык җанлы исемнәр дә кем? соравына җавап бирә.
Укытучы: Килеш кушымчаларын искә төшерегез
Килешләр таблицасы  күрсәтелә
(Слайд 4 )
	Килешләр
	Сораулары
	Кушымчалары

	Баш килеше
	Кем? Нәрсә?
	-

	Иялек килеше
	Кемнең? Нәрсәнең?
	-ның/-нең

	Юнәлеш килеше
	Кемгә? Нәрсәгә?
	-га/-гә, -ка/-кә

	Төшем килеше
	Кемне? Нәрсәне?
	-ны/-не

	Чыгыш килеше
	Кемнән? Нәрсәдән?

Каян? Кайдан?
	-дан/-дән, -тан/-тән,
-нан/-нән

	Урын-вакыт килеше
	Кемдә? Нәрсәдә?

Кайда? Кайчан?
	-да/-дә, -та/-тә


а) Мәктәп, кошлар,авыл сүзләрен килешләрдә төрләндерергә.

(Слайд 5)

 б)Тест эшләү
1. Нинди сүз төркеме исем дип атала?
А) Предметның билгесен белдерә;

Б) Предметның эшен белдерә;

В) Предметны белдерә.

2.Исем нинди сорауларга җавап бирә?
А) Кайчан? Нинди?
Б) Ничә? Күпме?
В) Кем? Нәрсә?
3.Татар телендә ничә килеш бар?
А) 7;
Б) 8;
В) 6.
4.Ялгызлык исемнәрдән торган рәтне тап:
А) китап,каләм,дәфтәр

Б) Кирам,Казан,дөнья

В) Кәримә,"Көмеш кыңгырау",Мәскәү

5.Бу нинди исемнәр? Кортлар, күлдә, гөлгә.1
А) кушма;
Б) тезмә;
В) тамыр;
Г) ясалма.
6 Кайсы җөмләдә хата бар?
А) Балалар мәктәпкә килделәр;

Б) Минеке күлмәгем яңа;

В) Синең әниең килгән.

7.Кайсы рәттәге исемнәр чыгыш килешендә?
А) бакчага, күлгә;
Б) киемне, китапны;
В) китапның; урамның;
Г) өйдән, мәктәптән.
8.Бу исем нәрсә белән төрләнгән? Башлыгым.
А) килеш белән;
Б) тартым белән;
В) килеш һәм тартым белән.
(Слайд 6)

Җаваплар:1) в, 2)в, 3) в, 4)в, 5)в, 6)б, 7)г, 8)б

3.Дәреснең темасын һәм максатын ачыклау.

Соңгы тесттагы сорауга җавап табуда кыенлык килеп чыктымы? Дөрес җавап икенчесе иде. Әйе, без эле бу теманы өйрәнмәдек. Димәк, без бүген нинди тема өйрәнербез икән? Дөрес әйтәсез.Без буген исемнәрнең тартым белән төрләнешен өйрәнербез.(Дәфтәрләргә тема языла). Тартым кушымчаларын дөрес итеп ялгарга,сүзләрдәге тартым кушымчаларын аера белергә өйрәнербез. Бүгенге дәрестә тагын исемнәрнең килеш белән төрләнешен дә кабатларбыз. 
III.Яңа материал өстендә эшләү.

 ( Слайд7 )

Тартым предметның кайсы ,ничәнче затныкы  булуын белдерә.Татар телендә барлык исемнәр дә тартым белән төрләнә.

Тартым түбәндәгечә белдерелә:

· Махсус кушымчалар белән:илем, илең;
· Иялек килешендәге зат алмашлыклары белән: минем китап;

· Иялек килешендәге зат алмашлыклары  һәм кушымчалар белән: минем китабым;

Тартым кушымчалары сүзнең тартык яки сузык авазга бетүенә карап ялгана. Тартым белән төрләнүөч затта , берлек һәм күплек санда була.

Бу - бик катлаулы темалардан санала, чөнки без белгән рус, инглиз, немец телләрендә исемнәр тартым белән төрләнми.

(Слайд 8)

	Рус теле
	Инглиз теле
	Немец теле
	Татар теле

	Моя книга, тетрадь
	My book, notebook
	Mein buch, heft
	Минем китабым, дәфтәрем

	Твоя книга, тетрадь
	Your book, notebook
	Dein buch, heft
	Синең китабың, дәфтәрең

	Его книга, тетрадь
	His book, notebook
	Sein buch, heft
	Аның китабы, дәфтәре


Укытучы: Ә хәзер сузык авазлар турында белгәннәребезне искә төшерик.
Татар алфавитында ничә сузык аваз бар? Сузык авазлар нинди төрләргә бүленә?
Көтелгән җавап: Татар алфавитында 9 сузык аваз. Калын, нечкә сузык авазлар.
Укытучы: Димәк, сүзләргә нәрсәдән чыгып, кушымчалар ялгыйбыз.
Көтелгән җавап: Калын сүзгә - калын кушымча, нечкә сүзгә - нечкә кушымча ялгана.
Хәзер исемнең тартым кушымчаларын билгелик.(Укучыларга кушымчаларны тәкъдим итү)

( Слайд 8)
	-ым  /-ем, - м
	-ыбыз  /-ебез, -быз / -без

	-ың   / -ең, -ң
	-ыгыз / -егез, -гыз / -гез

	-ы  /-е,  -сы / -се
	-лары  /-ләре


(Слайд 9)
1. Аш, өстәл, апа,тәрәзә сүзләрен тартым белән төрләндерегез.
      (Слайд)
2.-Ә хәзер  слайдка карыйк һәм нокталар  урынына тиешле алмашлыкларны куйыйк.

... сумкасы, ...тәпием, ...мәктәбегез, ...китаплары, ...күзе, ...гадәтләребез, ...этем.
(Слайд)
3. Исеңдә тот!

Тартым кушымчалары сүзгә,сингармонизм законы нигезендә,тартык яки сузык авазга тәмамлануына карап ялгана.

Берлек санда

I зат      ил-ем, апа-м, әни-ем

II зат    ил-ең, апа- ң, әни-ең

III зат   ил-е, апа-сы, әни-се

Күплек санда

I зат        ил- ебез, апа-быз, әни- ебез

II зат       ил- егез, апа- гыз, әни-егез

III зат      ил-ләре, апа-лары, әни- ләре
IV.Материалны ныгыту өстендә эшләү.

(Слайд 10 )
1.Шигырьләрне укыгыз,исемнәрнең ничәнче зат тартым белән төрләнгәнлеген әйтегез.

А) Калдыр, аккош ,каурыеңны,

      Кояш нурына маныйм.

      Күңел җылысын салыйм да

      Хисләрдән утлар ягыйм.

                                (И.Юзеев)

Б) Бала чагымда очындым

     Бөркет кыяларында,

Күкнең җиденче катына

Очтым хыялларымда.

                   (И.Юзеев)

В)Шатлыкларым чиксез:йөрим очып,

   Бәхетемнән шашкан төслерәк...

Әйтте акыл: “Тукта,сөенечең

Халкың шатлыгыннан кечерәк...”

                               (И.Юзеев)

Г)  Күзләремдә минем- халык гаме,

      Йөрәгемдә минем- ил төсе...

                               (И.Юзеев)

( Слайд 12)
2. Нокталар урынына тиешле килеш кушымчаларын куеп яз, тартым кушымчаларының астына сыз.
Мин яңа укудан кайткан идем.

· Балам, китер әле таныклыгың...!- диде әни миңа.

Мин урыным... ничек сикереп торганымны белмим. Аягым җиргә тияр- тимәс, язу өстәле...  килдем. Анда күптфән түгел алган мәктәп таныклыгым ята иде.
· Ни дисең, әни, ярыймы?- дип, аның күзләре... текәлдем.

Әнием...  ябык, талган куллары белән аркам... сөеп, җылы кочагы...  алганын, йөрәге... кысканын хәтерлим.
                                                               (Г. Ибраһимов)

3.Слайдта бирелгән мәкальләрнең икенче яртысын тап, тартымлы исемнәрнең ничәнче затка каравын әйт.

(Слайд 13)
	Әнкәм йорты
	киләчәге бар

	Иле барның
	дус-ишләрең - юлдашың

	Атаң-анаң - чын дустың
	алтын бишек

	Әтием - шикәр
	җыры юк сандугач

	Ватаны юк кеше -
	эшең белән мактан

	Телең белән мактанма
	әнием - бал


Укытучы: Бу мәкальләр безне нәрсәгә өйрәтә?
Көтелгән җавап: туган җирне, әти-әнине хөрмәт итәргә, тырыш булырга, хезмәт сөяргә, бердәм булырга өйрәтә.
V.Рефлексия.
(Слайд 14)

а.)Тест эшләү.
1.Татар телендә исемнәр тартым белән
А. Барысы да төрләнә
Ә.Төрләнми

Б. Кайберләре генә төрләнә

2.Тартым кушымчалары исемгә

А. Тартыкка бетүенә карап ялгана

Ә.  Сузыкка бетүенә карап ялгана

Б.  Тартыкка һәм сузыкка бетүенә карап ялгана
3.Исемнәр тартым белән төрләнә

А.Татар телендә генә

Ә.Рус телендә генә
Б.Рус, инглиз, немец телләрендә

4.Кайсы рәттәге сүзләр тартым белән төрләнгән.

А.китап, мәктәбем, футбол

Б.Әбиебез,баласы,халкым
В.йөгерә,бакчасы, авыл

VI. Йомгаклау.

Дәрестә нәрсәләр турында сөйләштек?

Исемнәргә нинди тартым кушымчалары ялганды?

VII.  Өй эше.

(Слайд 18)
1) Тартым белән төрләнгән сүзләрне табып,затын һәм санын билгеләргә.
1. Олы инәемнең камзул кесәсенә буем чак-чак җитте.

2. Олы инәем белән безгә урыс капкалы, калай түбәле, биек болдырлы өйләрнең дә, җиргә сеңеп беткән балчык алачыкларның да ишекләре шар ачык.

3.Мин кендек әбисенең улымын.

4.Малайларыңның игелеген күрергә язсын.

5.Яшәвемнең кызыгы калмаган булыр иде.

                                                                                                     ( М.Кәрим)

2) Үзеңә ошаган әдәби әсәрдән тартым белән төрләнгән исемнәр кергән биш җөмлә күчереп алырга, тартым кушымчаларын билгеләргә.

3) Иҗади эш. Тартым белән төрләнгән исемнәр кулланып, “Туган ягым” темасына сочинение язарга.

